******BAZAART i LOTREK Beograd
pozivaju Vas na SUSRET SA STRUČNjACIMA:**

**Kreativna radionica kritičkog mišljenja**

**KOJU (DRUŠTVENU) ULOGU IGRAŠ?**

u **PONEDELJAK, 24. aprila, s početkom u 19:30** časova,
u **Kući ljudskih prava, Kneza Miloša 4, Biblioteka** u prizemlju

**Društvene uloge** su uloge koje pod uticajem uže i šire sredine učimo u ranom detinjstvu, u skladu sa poželjnim društvenim obrascima. Uloga dobrog deteta, dobrog učenika, dobre devojke ili momka, model sestre, majke, oca, nadređenog ili službenika... – oblici su ponašanja koje društvo odobrava i nagrađuje.

Društvena uklopljenost najčešće znači da ove modele preuzimamo bez upitanosti.

Čak i kada nas ograničavaju, društveni modeli su deo kulture kojoj pripadamo i ne možemo ih prosto odbaciti i zameniti novima. Ipak, možemo ih osvestiti, promišljati i procenjivati. Kroz obrazovne procese
oslonjene na kritičko mišljenje, svoje društvene uloge možemo širiti, oplemenjivati i učiniti ih fleksibilnijim,
čime osvajamo prostor slobode sopstvenog življenja.

**Kritičko mišljenje** se često ističe kao željeni ishod obrazovanja, iako putevi koji do njega vode nisu uobičajeno zastupljeni u školi. Kritičko mišljenje povezano je pre svega sa vrednovanjem i stoga se ne može postići kognitivnim metodama, kao što to neretko srećemo u praksi. U formiranju ličnosti, neophodno je iskustveno učenje omogućeno kreativnim tehnikama koje se oslanjaju na spontanost.

**Kreativne metode** kao način razvijanja kritičkog mišljenja neophodne su svim nastavnicima razredne i predmetne nastave, edukatorima i svima koji rade s mladima nastojeći da na njih vaspitno deluju.

**Sadržaj Susreta:** U uvodu ćemo se upoznati sa delatnošću i iskustvima iz bogate prakse
[**Alternativnog centra za devojke** iz Kruševca](https://www.facebook.com/aczd.ks/?locale=sr_RS).

U kreativnom, radioničkom delu, bavićemo se pitanjima društvenih i rodnih uloga, diskriminacijom i stereotipima i, prolazeći kroz izazovna pitanja današnjice, usvajati način da kreiramo bezbednu, tolerantnu i podsticajnu atmosferu rodne ravnopravnosti.

Iskustva predstavlja **Jelena Memet**, aktivistkinja.

Susret vodi **Danica Vulićević**, profesorka srpskog jezika i književnosti.

**
Susreti sa stručnjacima** su oblik stručnog usavršavanja umetnika i nastavnika
koji već šest godina čine program LOTREK centra Beograd koji vodi BAZAART.
Učešće u Susretu je slobodno. Učesnici mogu dobiti potvrdu o učešću na lični zahtev.

**Jelena Memet** (1978) je suosnivačica i predsednica Alternativnog centra za devojke (2013), feministkinja i dugogodišnja mirovna aktivistkinja u Srbiji i regionu. Više od 16 godina bavi se osnaživanjem devojčica i mladih žena iz oblasti prevencije rodno zasnovanog i digitalnog nasilja, mirovnih politika i digitalne i integrisane bezbednosti. Odnedavno se bavi i filantropijom usmerenom ka podršci i osnaživanju devojčica.

**Alternativni centar za devojke** osnovan je 2013. god. u Kruševcu kao organizacija koja se bavi unapređenjem i zaštitom ljudskih prava žena i marginalizovanih grupa, sa posebnim fokusom i brigom za prava mladih žena i devojčica. Kroz programe neformalne edukacije i osnaživanja u oblastima prevencije rodno zasnovanog nasilja, integrisane bezbednosti i mentalnog zdravlja, digitalne bezbednosti i privatnosti i mirovnog ženskog aktivizma, podstiče mlade žene i devojčice na kritičko mišljenje i delovanje, podržavajući njihov samosvesni razvoj i šireći prostore slobode, kreativnosti i ženske solidarnosti.